Virallinen lehti nro C 013 , 18/01/1999 s. 0108



KIRJALLINEN KYSYMYS E-1867/98 esittäjä(t): Luigi Caligaris (ELDR) neuvostolle (17. kesäkuuta 1998) Aihe: WEU:n liittyminen EU:hun Amsterdamin sopimuksessa sanotaan: "Unioni pyrkii... edistämään kiinteämpiä institutionaalisia suhteita WEU:hun, silmällä pitäen mahdollisuutta sulauttaa WEU unioniin, jos Eurooppa-neuvosto niin päättää." Tähän mahdollisuuteen olisikin ryhdyttävä asianmukaisesti valmistautumaan. Tämän vuoksi ei pitäisi rajoittautua vain tavanmukaiseen osapuolten välisten tilapäisdelegaatioiden muodostamiseen, vaan olisi luotava puitteet, joissa WEU:n mahdollisesta EU:hun sulautumisesta aiheutuvia molempia osapuolia koskevia kysymyksiä käsitellään jatkuvasti. Tätä tarkoitusta varten EU:lla pitäisi olla elin, joka käsittelee sellaisia turvallisuuskysymyksiä, joita WEU:ssa on käsitelty. Tämän olisi tapahduttava sekä mainittua tarkoitusta varten että yhteisön toimielinten tukemiseksi henkisesti niiden toimiessa vaikealla yhteisen ulko- ja turvallisuuspolitiikan alalla. Jos WEU:n liittyminen EU:hun toteutuu, molemmat instituutiot sulautuisivat yhteen. Mikä on neuvoston kanta asiaan? Vastaus (28.-29. syyskuuta 1998) 1. Arvoisa parlamentin jäsen tietänee, että 28. tammikuuta 1997 lähtien EU:n ja WEU:n edustajat ovat tilapäisen työryhmän epävirallisissa kokouksissa ja yhteistä etua koskevista aiheista pidetyissä seminaareissa käsitelleet Euroopan unionin perustamissopimuksen J.4 artiklan 2 kohdassa tarkoitettujen Petersbergin tehtävien toteuttamista ja ovat ryhtyneet pohtimaan yhteisen eurooppalaisen turvallisuuspolitiikan käsitettä. Neuvosto pani 26. kesäkuuta 1997 merkille epävirallisissa kokouksissa tapahtuneen edistymisen. J.4 artiklan 2 kohtaan liittyvistä toimintatavoista käytyjen keskustelujen tuloksia tarkasteltiin 18. kesäkuuta 1998 seminaarissa, jolloin yleisesti vahvistettiin tilapäisen työryhmän epävirallisissa kokouksissa nimettyjen, kyseiseen perustamissopimuksen määräykseen liittyvien täytäntöönpanomenettelyiden asianmukaisuus. Keskusteluja yhteistä etua koskevista asioista jatketaan tilapäisen työryhmän kokouksissa. Kahden erillisen organisaation väliset yhteistyöjärjestelyt (asiakirjojen virallinen vaihtaminen, vastavuoroinen kokouksiin osallistuminen, sihteeristöjen väliset yhteydet) toimivat jo ja ovat merkittävästi edistäneet EU:n ja WEU:n tiiviimpiä institutionaalisia suhteita. Turvallisuusasioita käsittelevän elimen perustamisesta voidaan todeta, että mainitunlaista kysymystä ei ole toistaiseksi saatettu neuvoston tietoon. Joka tapauksessa EU:n olisi nykyisten institutionaalisten järjestelyjen puitteissa mahdollista käyttää hyödyksi WEU:n Institute for Security Studies -laitokselta saatavaa tukea. 2. Amsterdamin sopimuksen täytäntöönpanon osalta mainittakoon, että, kuten tiedätte, Amsterdamin sopimuksen pöytäkirjassa, joka koskee Euroopan unionista tehdyn sopimuksen (uuden version) 17 artiklaa, määrätään, että Euroopan unioni kehittää EU:n ja WEU:n välistä lujitettua yhteistyötä koskevia järjestelyjä vuoden kuluessa Amsterdamin sopimuksen voimaantulosta. Kyseisen tehtävän toteuttamisessa olisi huolehdittava siitä, ettei uusissa välineissä olisi päällekkäisyyttä Euroopan unionin ja Länsi-Euroopan unionin nykyisten rakenteiden kanssa. Mahdollisesti luotavat uudet menettelyt olisi yhdistettävä järkevällä tavalla kyseisiin rakenteisiin, joita olisi hyödynnettävä mahdollisemman tehokkaasti. Lisäksi Amsterdamin sopimukseen liitetyllä julistuksella sovittiin neuvoston pääsihteeristön yhteyteen perustettavasta, YUTP:n korkeana edustajana toimivan neuvoston pääsihteerin alaisesta toimintapolitiikan suunnittelu- ja varhaisvaroitusyksiköstä. Yksikön henkilökuntaan on määrä kuulua myös WEU:sta tulevia henkilöitä.